હવે નંબર બે ફ્લેશ જસ્ટીસ લીગ ફોર્સ જોઈન કરી ચૂક્યો છે. ગર્લફ્રેન્ડ સાથે તે માતાની કબર સામે ઉભો વાતો કરતો હોય છે. ત્યાં તેનો સેલફોન રણકી ઉઠે છે. ફ્લેશ તુરંત માનવજાત બચાવ યોજનાને અમલમાં લાવવા રિંગમાંથી પોતાનું સ્યુટ બહાર નીકાળે છે. અને વિલનને મેથીપાક ચખાવવા માટે તૈયાર થાય છે. ત્યાં પહોંચે છે, તો એકસામટા કેટલા બધા વિલન હોય છે. ફલેશ બધાને માત આપે છે, પણ એક વ્યક્તિની ચાલમાં ફસાય જાય છે અને એ વ્યક્તિ એટલે પ્રોફેસર ઝૂમ. જે ફ્લેશ જેવી જ પાવર ધરાવે છે. પ્રોફેસર એટલો નિર્દય છે કે તે ફ્લેશ સહિત પોતાની મદદ કરનારા દ્રુષ્ટ વિલનોના શરીરમાં પણ બોમ્બ ફિટ કરે છે. તમામ જસ્ટીસ લીગના મેમ્બર ત્યાં આવી પહોંચે છે અને બોમ્બને ફુટતા અટકાવી દે છે. એકમાત્ર બોમ્બ જે ફુટવાની અણી પર છે, તે ફ્લેશના ખભા પર છે. પરંતુ ફ્લેશ જેલી તત્વથી ચોંટેલો છે, જેથી તે આ બોમ્બને રોકી નથી શકતો. પ્રોફેસર ખંધુ હસે છે, જેના જવાબમાં ફ્લેશ કહે છે, ‘તારી પાસે મારા જેટલી અને જેવી પાવર હશે, પણ મારા જેટલી ઈમેજીનેશન નહીં હોય.’ તે પોતાના હાથ ચલાવી બોમ્બને ત્યાંજ નિષ્ક્રિય કરી દે છે. ફ્લેશ ગુનેગારોને જેલમાં પહોંચાડી ઓફિસે જાય છે. ત્યાં આરામથી સુઈ જાય છે, પણ જ્યારે ઉઠે છે, ત્યારે રિયાલીટી બદલી ચૂકી છે. કેવી રીતે ? અને શું છે આ નવી રિયાલીટીના પ્રદેશમાં ?